دستونک………..شائر: سید ھاشمی
وشّاتک ئے جی بات اِنت ترا مجلس ءِ گُلپوش
گوں پْریشتگاں هاوند کتگ گالاں منی دلگوش
انچا وت ءَ سوچ اَنت وت ءَ بْریج اَنت هسدّیگ
گالانی مَراگاهاں نہ بیت باج بَری چوش
بے سوبی ءِ تُرس ءَ کت اَنت کَستانی ابیلی
شَهگْوشتنیں شَهماتاں واب گِپتہ کلاگٌوش
کاینت پمّنی مجلس ءُ دیواناں امیری
آریپیں شکر گال ، پہ شیمّوش پہ دلموش
زٌوربُردی ءِ شُوم جنگانی ٹَپّ آزگ اَنت انگت
مَچّ اِت پَد ءَ گڈّ کرتگیں مچّانی سر ءَ کٌوش
نوک کیسّگ ءُ کَم کیسّگ ءُ دَر کیسّگ ءُ اوستیگ
زر جوش ءُ هبر جوش ءُ کَپر جوش ءُ سَپر جوش
باهوٹی ءَ نهنگام ءِ نہ رَوت زِرد ءِ تهاری
رَهدربریں بامانی گُلیں چادرے مانپوش
کسّے کہ اِے رَهدربریں گالاں چہ زبهر اِنت
وتکٌوش اِنت ءُ وتکٌوش اِنت ءُ وتکٌوش اِنت ءُ وتکٌوش
ماں پانزده سَدی ءَ تو پہ سَرداری ءَ مِنّ ئے
زار پہ چوشیں هوش ءَ مَزن هوشانی مزن هوش
مٌورے هم نہ وارت گٌوش ءَ تئی گٌوش کپت اَنت شِلنگ ءِ
بشکُرّ اِت اَنت پہ بے بُنیں باوستے کئی گوش
گزّانی نوان ءَ ئے ، گدْروشانی میار ئے
گار بوت گُلیں گْدروشیا ، مَنت بے گُلیں گْْدروش
سَنٹ اِنت تئی سَما گٌورم ءُ سسّا ءِ رَمگ رُنگ
هُشک اِنت تئی گالکاسَگ ءِ نُکّ ، دٌوش سَتر دٌوش
لُوڑانی جکیں رهت ءِ میار اِنت تئی بُنبار
سوبانی گُلیں زیداں نہ بیت مَهری تئی شیمّوش
کم زانتی ءُ کَم دیدی ءُ بَد گِندی ءُ هیزی
بیگْواهی ءِ پیژ راه اَنت اِے هیلاں چہ وت ءَ پْروش
کئی منّت اِنت سَر کونڈاں گوں مان اتکگ اَنت سینگ
کئی کُنّت ءَ سَکّ اَنت منی پهناتاں تئی سْروش
تْرمپے پہ تو زنداپ ، چہ آریپی ءِ تاساں 
کَستانی زِراں تِنگ ئے نہ رَوت اِنت تئی هلاهوش
چَہ گَندگیں سسّایانی تئی زِرد ءَ زهین ایت
بْیا پْیالهے چہ کیهویں گالانی زِر ءَ نوش …
هِچ باج نہ بارت اَچ من ءَ گُپتار ءِ سکندر ،
من کوروشاں گالانی ، نَـیاں پْرُشتگیں داریوش
بوهیریں سـیدؔ اَنگریں گالاں وتی گْونڈ گِر …
بَد زِرد ءِ جَگر بْرتکگ ، سَما سُتکگ ءُ پیلّوش
کراچی
٢۴،اگست١٩٧۴
٭٭٭٭
گوں واجہ اسماعیل ممتاز ءِ منہ واری ءَ